text: Udskældt vognmand om chaufførlejr: - Loven er overholdt
  31 oktober 2018 kl. 08.26
  Kurt Beier Transport A/S samarbejder med politiet og afviser, at man har overtrådt gældende regler.
  Vognmandsfirmaet Kurt Beier Transport, der bliver undersøgt af politiet for brud på loven om menneskehandel, mener ikke at have gjort noget strafbart.
  Politiet ransagede tirsdag firmaet på adressen i Padborg, efter at Fagbladet 3F har afsløret, at det gennem længere tid har haft chauffører fra Filippinerne og Sri Lanka boende under tvivlsomme forhold.
  Men Kurt Beier Transport venter ikke, at sagen fører til noget. Sådan lyder det fra firmaets advokat Anders K. Németh.
  - Kurt Beier Transport A/S samarbejder fuldt ud med politiet i undersøgelsen af de forhold, der har været omtalt i dagspressen de seneste dage, siger han.
  - Jeg er ganske overbevist om, at det ved undersøgelsens afslutning vil kunne konstateres, at der ikke på nogen måde er sket overtrædelser af gældende lovgivning.
  Firmaets direktør, Karsten Beier, ønsker ikke at stille op til interview.
  
  3F: Kummerlige boligforhold
  Ifølge Fagbladet 3F har op mod 200 udenlandske lastbilchauffører på skift været indkvarteret under kummerlige forhold i en lejr hos vognmanden i Padborg.
  Billedmateriale, som fagbladet har skaffet, og TV SYD er i besiddelse af, viser angiveligt, hvordan chaufførerne levede sammen på meget få kvadratmeter i overdækkede anhængere, indtil området blev ryddet tirsdag.
  På billederne kan man blandt andet se, hvad der må formodes at være råt kød i et fad, beskidte skummadrasser, vasketøj på snor, snavsede vanddunke og primitivt og nedslidt campingudstyr til madlavning. Du kan se nogle af billederne i videoen herunder.
  Samtidig har chaufførerne ifølge Fagbladet 3F tjent 15 kroner i timen og kørt transporter rundt i Europa og Danmark på alle tidspunkter af døgnet på 18-timers vagter.
  Syd- og Sønderjyllands Politi har oplyst, at man efterforsker sagen ud fra en mistanke om, at menneskehandel kan have fundet sted.
  Center mod Menneskehandel bistår politiet med at afklare, om det har været tilfældet.
  Der kan ifølge centrets definition være tale om menneskehandel, hvis man "ved brug af tvang, trusler, vold og udnyttelse rekrutterer ofre blandt mennesker, der i forvejen befinder sig i en sårbar situation".
  
  Arbejdsmarkedsforsker: Det er sat mere i system, end vi har set tidligere
  Arbejdsmarkedsforsker Jonas Felbo-Kolding ved Københavns Universitet siger, at det ikke i sig selv er ulovligt at benytte chauffører fra lande uden for EU.
  Det kan lade sig gøre under EU-reglerne om såkaldt cabotagekørsel.
  - Man har oprindelig lavet den her regulering om cabotage, fordi man ønskede, at lastbiler ikke kørte tomme rundt, når de havde afleveret internationalt gods, siger han. 
  - Så gav man den mulighed for at køre tre indenrigsture inden for syv dage. Så er man så endt i en situation, hvor noget tyder på, at nogen primært bruger de her regler til at køre indenrigsture.
  Arbejdsmarkedsforskeren har ikke tidligere set, at danske vognmandsvirksomheder har sat det i system på den måde, som Kurt Beier tilsyneladende har gjort.
  - Det med lejren tyder på, at man har sat det mere i system, end vi har set tidligere. Men at man har brugt cabotagereglerne til indenrigskørsel under dække af, man kører international transport, det er ikke nyt. Den nye viden ligger mest i omfanget og graden af systematik, siger han.
  Ifølge Fagbladet 3F blev et datterselskab under Kurt Beier Transport A/S i 2016 dømt for underbetaling af en rumænsk chauffør.
  
  